Haaie-spelers was benoud oor Yanks | Netwerk24
Deur Tinus van Staden 15 Januarie 2021 21:01
Sanele Nohamba en Yaw Penxe deel Donderdag 'n grappie tydens 'n blaaskans by die Haaie se oefensessie op Kingspark. Foto: Gallo Images
"Eduard het die groep toegespreek, want alle spelers sal bekommerd wees as daar nuwe eienaars is wat oorneem. Ons spelers is almal gekontrakteer en hulle hoef nie onveilig te voel nie," het Sean Everitt, die Haaie se afrigter, vandeesweek op 'n nuuskonferensie gesê.
Everitt is ook gepols oor die moontlikheid dat Siya Kolisi hom by die Haaie kan aansluit nadat sy kontrak met die Westelike Provinsie later vanjaar verstryk. Kolisi het noue bande met minstens twee hoëprofiellede van MVM – Vincent Mai, die voorsitter en uitvoerende hoof van Cranemere LLC, en Michael Yormark, president van die sport- en vermaakagentskap Roc Nation International.
Mai het 'n beursskema gefinansier wat destyds vir Kolisi se onderrig by die Grey High School in Port Elizabeth betaal het, terwyl Kolisi 'n kliënt van Roc Nation is.
Daar's glo 'n goeie kans dat Kolisi hom by die Haaie gaan aansluit, maar Everitt was katvoet oor die onderwerp.
"Totdat sulke kontrakte op ons tafel beland, kan ons nie daaroor kommentaar lewer nie. Ons sal kyk na enige speler van daardie gehalte, ongeag wie dit is. Ons het 'n klomp losvoorspelers hier, maar as daar 'n plan is vir Siya om hierheen te kom, sal ons hom met graagte ontvang."
Kolisi het aan Stephen Nell gesê dat dit onvanpas sal wees om nou oor sulke sake te praat.
Thomas du Toit op volle vaart tydens 'n Haaie-oefening. Foto: Gallo Images
"Ek is steeds onder kontrak by die WP tot aan die einde van vanjaar. Ek het volgende naweek 'n wedstryd om te speel. Ek moet seker maak dat my fokus daar is," het hy aan Netwerk24 gesê.
Terwyl die vreugdevure in Durban brand oor die finansiële sekerheid wat MVM Holdings bring, loop rugby as produk in Suid-Afrika onder hewige kritiek deur.
Rugbykenners soos Nick Mallett, André Markgraaff, Swys de Bruin en Phil Pretorius het almal vandeesweek uitgevaar teen die gehalte van die rugby wat onlangs in Suid-Afrika opgedis is. Hulle meen daar is geen verbeelding nie. Spanne skrum en skop net.
Everitt sê daar is versagtende omstandighede.
"Jy moet eerstens kyk na die toestande waarin ons speel. Spanne probeer om die wedstryde stadiger te maak weens die versengende hitte. Dit speel beslis in Durban 'n rol.
"Ons oefen elke dag in hierdie toestande en ons weet dus hoe moeilik dit is om daarin te speel," sê hy.
"Soms probeer die spelers om opwindende rugby te speel, maar individuele vaardighede laat hulle in die steek. Dit was beslis die geval in ons nederlae teen die Leeus en die Vrystaat.
"Ek dink nie enigiemand probeer negatiewe rugby speel, of rig negatiewe rugby af nie, dit is net hoe ons moet aanpas by die moeilike toestande. Ons het vanoggend in bedompige toestande geoefen – dit was om 09:00 reeds 32 °C. Dit is moeilik om aan die bal vas te klou.
"Boonop is Suid-Afrikaanse derbies oor die algemeen gegrond op tweestryde by die vaste fasette. Jy sien dit in Superrugby en dit is waaroor hierdie Curriebeker-reeks ook gegaan het."